Man en dogtertjie sterf in ongeluk; ma lê ure lank in koueArgieffoto: Netcare 911 LET WEL: Maroela Media het vroeër berig dit is ‘n pa en sy dogter volgens die inligting wat ons van paramedici op die toneel ontvang het. Maroela is egter intussen in kennis gestel dat die man nie die meisie se biologiese pa was nie. Ons wysig die berig en vra om verskoning vir die fout. ŉ Man en ‘n negejarige meisie is Vrydagoggend in ŉ ongeluk in Westonaria in Gauteng oorlede. “Die ongeluk het reeds ongeveer 03:00 plaasgevind, maar ŉ verbygaande veiligheidsvoertuig het eers 07:00 die motor opgemerk,” het Chris Botha, woordvoerder van Netcare 911, in ŉ verklaring gesê. “Die motor het ongeveer 100 meter van die pad af in ŉ veld tot stilstand gekom.” Die man, meisie, en haar ma is tydens die ongeluk uit die voertuig geslinger. “Die slagoffers se klere was bedek met ryp toe paramedici by die toneel opgedaag het. Die ma was in ŉ ernstige toestand en is na ŉ hospitaal geneem vir dringende mediese behandeling.” Die man en meisie is op die toneel dood verklaar.